b"\n_START_ARTICLE_\nRije\xc4\x8dka kruna\n_START_PARAGRAPH_\nRije\xc4\x8dka kruna (tal. corona Fiumana, kratica Cor. ili FIUK), nazivana jo\xc5\xa1 i CF kruna (Cita\xe2\x80\x99 di Fiume), uvedena je 18. travnja 1919. \xc5\xbeigosanjem prethodne austro-ugarske krune prema odluci Talijanskog nacionalnog vije\xc4\x87a Rijeke koje je ostvarivalo vlast u gradu. _NEWLINE_Nakon \xc5\xa1to je Gabriele D'Annunzio sa svojim postrojbama 1919. godine zaposjeo grad i proglasio talijansku regenciju Kvarnera \xc5\xbeigosana je nova serija nov\xc4\x8danica u ime Istituto di Credito del Consiglio Nazionale prema dekretu od 6. listopada 1919. Rije\xc4\x8dka kruna je slu\xc5\xbebena valuta grada Rijeke do 26. rujna 1920. kada je, po nalogu generala Amantea, zapovjednika talijanske vojske u Rijeci, talijanska lira uvedena kao novi slu\xc5\xbebena valuta._NEWLINE_U optjecaju su bile nov\xc4\x8danice od 1, 2, 10, 20, 25, 50, 100, 200, 1000 i 10.000 kruna._NEWLINE_Kruna je ostala u optjecaju sve do aneksije Rijeke Italiji u velja\xc4\x8di 1924. Kraljevski dekret br. 235 od 24. velja\xc4\x8de 1924. odredio je za zavr\xc5\xa1ni nadnevak zamjene 30. travnja 1924., i to u omjeru 0,40 talijanske lire za jednu rije\xc4\x8dku krunu.\n_START_SECTION_\nTe\xc4\x8daj\n_START_PARAGRAPH_\nU studenom 1919., jedna rije\xc4\x8dka kruna je vrijedila 3 jugoslavenske krune ili 0,40 talijanske lire. Na crnom tr\xc5\xbei\xc5\xa1tu, jedna rije\xc4\x8dka kruna se prodavala za 0,21 lira."